
Autor predstavlja ulogu vrhbosanskog nadbiskupa Josipa Stadlera u spa- 
šavanju glagoljice, u ondašnjem vrtlogu događaja nastalim iz probuđene nade 
u hrvatskom narodu o oživljavanju i proširenju glagoljaškog bogoslužja u 
hrvatskim zemljama, nakon enciklike pape Leona XIII. ,,Grande munus“ iz 
1880. godine. Uloga Sluge Božjega Josipa Stadlera u ovoj misiji ipak je bila 
mnogo veća nego se to do sada predstavljalo u prilozima koji su obrađivali ovu 
tematiku. To se može iščitati iz arhivske građe i pisama njegovih suradnika, 
posebno splitskoga svećenika don Frane Bulića, kojega je Stadler, uz krčkog 
kanonika Franju Volarića, izabrao za suradnju u izvršavanju zadatka koji mu je 
bio povjeren od Svete Stolice. 


UVOD 


Da su blagopokojni Sluga Božji Josip Stadler, prvi vrhbosanski nad- 
biskup, i slavni hrvatski arheolog don Frane Bulić bili i u bliskim odnosi- 
ma, vidi se već iz priloga don Frane Bulića Sarajevski nadbiskup Stadler, 
koji je objavio u zborniku Spomenica vrhbosanska 1882.-1932.! Ne mogu 
ustvrditi da ih je povezivala samo glagoljaška baština i borba za njezino 
očuvanje, jer su se prema pisanju don Frane upoznali prije njihova zajed- 
ničkoga nastupa u stvarnom oslikavanju stanja glagoljaškog bogoslužja 
u Dalmaciji, Hrvatskom primorju, Istri, Bosni i Hercegovini, ali se iz ar- 
hivske građe koja mi je bila dostupna dade iščitati kako ih je glagoljica na 
poseban način zbližila da će kasniji spisatelj u svom opisu ovoga rada za 
glagoljicu zajednički istup nadbiskupa Stadlera, krčkog kanonika Franje 


1. DON FRANE BULIĆ, Sarajevski nadbiskup Stadler. Iz mojih zapamćenja, Spo- 


menica vrhbosanska 1882.-1932., izd. Akademija Regina Apostolorum, Sarajevo 1932, 
99-105. 

Volarića i don Frane Bulića obrani glagoljice u Rimu nazvati ,,triumviri 
pro defenda lingua veteroslavica“.? 

Skupljajući i razvrstavajući arhivsku građu o nadbiskupu Stadleru za 
pokretanje postupka za proglašenje blaženim ovoga Sluge Božjega, u arhi- 
vu Vrhbosanskog nadbiskupskog ordinarijata našao sam nekoliko pisama 
don Frane Bulića koja je pisao Stadleru, te izvadak nekoga kasnijeg opisa 
događaja vezanih uz njihovu misiju spašavanja glagoljice i pripremanja za 
tisak obnovljenog glagoljaškog misala. 

Ovdje neću ulaziti toliko u prikaz borbe za glagoljicu u širim krugovima 
kako se ta borba odvijala u hrvatskom narodu, jer je ona dobro predstavljena u 
dosadašnjim prilozima koji su se bavili ovom problematikom, posebno u član- 
cima don Frane Bulića, Slavka Kovačićaš i Marija Reljanovića“, nego bih se 
samo u tom kontekstu osvrnuo na Stadlerovu ulogu povjerenika, jer ga je Sveta 
Stolica zadužila da stvar ispita i o tome dostavi izvješće u Rim. Frano Ivanišević 
u svojoj brošuri Pobjeda glagolice kroz tisućljetnu borbu samo na jednom mje- 
stu spominje nadbiskupa Stadlera, kako su on, don Frane Bulić i kanonik Fra- 
njo Volarić kao ,,naročito odaslanstvo“ otišli u Rim da uruče papi Leonu XIII. 
spomenicu s potpisom od 535 svećenika, ali nigdje više ne spominje Stadlerovu 
ulogu u tom izaslanstvu ni prije ni poslije njihova zajedničkog istupa.? Iz spisa 
se ne vidi zbog čega on to prešućuje. No, činjenica je da je Papa ,,preko glave 
svih biskupa“ imenovao sarajevskog nadbiskupa Josipa Stadlera povjerenikom 


za pitanje glagoljice za ,,Dalmaciju, Istru, Bosnu i Hercegovinu“.* 


2. Usp. Arhiv Nadbiskupskog ordinarijata vrhbosanskog, Sarajevo (ANOV). Tekst je, 
vjerojatno, pisao don Frane Bulić na pisaćem stroju, što se da iščitati iz samoga sadržaja i 
usporedbe s tekstom koji je objavljen u Spomenici vrhbosanskoj. 

3. SLAVKO KOVAČIĆ, Glagoljaši i glagoljanje u srednjoj Dalmaciji za vrijeme Hr- 
vatskog narodnog preporoda 1835.-1848, Prilozi sa znanstvenoga skupa u Zadru od 8. do 
9. svibnja 1986., održanog u povodu 150. obljetnice jubileja Ilirskog pokreta i 30. obljetni- 
ce Filozofskog fakulteta u Zadru, Zadar 1961, VIII, 427-476; Don Frane Bulić i glagoljica, 
Crkva u svijetu, 20/1985, 2, 169-171. 

4. MARIJO RELJANOVIĆ, Enciklika Grande munus i pitanje obnove glagoljaštva u 
Dalmaciji, Radovi Zavoda za povijesne znanosti HAZU u Zadru, 43/2001, 364-365. 

5. , Naročito odaslanstvo, sastavljeno od sarajevskog nadbiskupa Stadlera, Mons. Fra- 
ne Bulića iz Splita i kanonika dra. Frane Volarića iz Krka odnijelo je spomenicu u Rim i 
uručilo Papi Lavu XIII.“ FRANO IVANIŠEVIĆ, Pobjeda glagolice kroz tisućljetnu bor- 
bu, Hrvatska štamparija gradske štedionice - Split, 1929, 36. A kad govori o odboru kojeg 
je zapravo sastavio nadbiskup Stadler, on ga i ne spominje, nego kaže: ,,Po naputku pape 
Lava XIII., a u sporazumu sa biskupom Strossmayerom, povrh glave službenih biskupa 
sastavio se je poseban odbor nezavisnih i pouzdanih svećenika, koji će na prvim izvorima 
pribaviti najvjerodostojnije dokaze iz svih zanimanih biskupija Istre i Dalmacije o posjedu 
glagolice kroz vijekove a osobito u zadnjem periodu.“ Nav. dj. 33. 

6. Usp. BULIĆ, nav. dj., 100. 

Sveta se Stolica željela upoznati sa stanjem glagoljaštva u Dalmaciji, Hr- 
vatskom primorju i Istri, te je dobijala izvješća od biskupa gdje je glagoljica 
bila u liturgijskoj uporabi. Biskupska izvješća koja su tamo stizala i koja su u 
mnogočemu bila proturječna, nisu davala stvarnu sliku onoga što je bilo na te- 
renu, zato je Sveta Stolica mimo znanja ostalih biskupa dala nalog nadbiskupu 
Stadleru da on to ispita i dostavi svoje izvješće u Rim. Stadler je to, kao 1 svaki 
drugi zadatak koji bi mu bio povjeren iz Rima, prihvatio, odabrao suradnike 
koji će mu u tome pomoći i savjesno odradio. Tako je odabrao vrsne svećeni- 
ke i dobre poznavatelje glagoljaške baštine u Hrvatskoj koji su savjesno i po 
Stadlerovim uputama, a opet uz svesrdnu potporu đakovačkog biskupa Josipa 
Juraja Strossmayera ovaj povjerljivi posao uspješno priveli kraju. 

A gore spomenuta izvješća koja su prije Stadlerove akcije stizala u Rim, 
ne govore nam samo o odnosu pojedinih biskupa u Dalmaciji, Istri i Hr- 
vatskom primorju prema glagoljici i staroslavenskom bogoslužju, nego i o 
njihovim strahovima s obzirom na stavove vladajućih krugova iz Beča, kao 
ina njihova upozorenja i odredbe, te su vođeni vlastitim aspiracijama činili 
ono što su 1 činili. U pojedinim se slučajevima dobro može uočiti koliko su 
i pod čijim utjecajem bili 1 koliko su koji bili odvažni u zastupanju hrvatske 
narodne baštine 1 težnji za nacionalnim jedinstvom, a isto tako koliko su 
neki bili popustljivi prema pritiscima i odredbama iz Beča, da li iz straha ili 
jednostavno da se ne zamjere ili možda dodvore moćnom Monarhu. 

Čini mi se da je u nekim pisanim izvješćima i novinskim člancima na 
hrvatskom govornom području Stadlerova uloga gledana površno, negdje 
je prešućivana, a negdje je opet bio optuživan kako je bio protiv glagoljice, 
što don Frane Bulić ocjenjuje kao nepravdu koja se činila Stadleru. Ovdje 
mi je nakana na temelju arhivske građe osvijetliti Stadlerovu ulogu u pita- 
njima glagoljaškoga bogoslužja. 


I. GLAGOLJAŠKO BOGOSLUŽJE 
POD POLITIČKIM PRITISKOM BEČA I PEŠTE 


Na Bečkom je kongresu 1815. godine, na kojemu su europske sile krojile 
nove granice na političkoj karti Europe, Austrija dobila svoju novu pokrajinu 
Dalmaciju koju je svakako željela zadržati za sebe. Austrijske su vlasti kre- 
nule 1821. godine u reformu crkvenoga školstva u svojoj novoj Kraljevini 
Dalmaciji. Pod tim su izgovorom zatvorena oba glagoljaška sjemeništa, ono 
u Zadru i ono u Priku kod Omiša. Nakon toga se činilo kako će glagoljica i 
glagoljanje polako iščeznuti. Doduše, pojedini su biskupi pokušavali tražiti 
ponovnu uspostavu jednog glagoljaškog sjemeništa, ali se sve to završavalo 
samo na pokušajima. Pravu ocjenu laganog iščezavanja glagoljice iz uporabe 
daje Marijo Reljanović kada kaže da je ,,zatvaranje glagoljaških sjemeništa 
ipak bilo samo povod nestajanju glagoljaštva, dok su uzroci bili brojni i du- 

boki. Naime, od Tridentskoga sabora na poticaj ukrajinskih unijata, a onda 
pod pritiscima Kongregacije za promicanje vjere, provedena je, ispočetka 
neznatna, a kasnije jača i izrazitija, jezična istočnoslavenizacija glagoljskih 
bogoslužnih knjiga od strane Rafaela Levakovića, Ivana Paštrića i Mateja 
Karamana i time zaustavljen razvoj hrvatskog crkvenoslavenskog jezika. Uz 
to, ova su izdanja već odavno bila zastarjela (posljednji misal, onaj Mateja 
Karamana tiskan je 1741.), a vladala je 1 njihova nestašica. Stoga je mladim 
svećenicima, koji su učili talijanski 1 latinski, tolike godine kroz gimnazi- 
ju i bogosloviju, latinski jezik bio bliži od istočnoslavenske redakcije sta- 
roslavenskoga. Naposlijetku, njihov profesor staroslavenskoga i hrvatskoga 
jezika, doživotni provincijal provincije franjevaca trećoredaca, Benedikt Mi- 
haljević nije im davao potrebno znanje niti poticaj. Mihaljević, iako vrsni 
poznavatelj staroslavenskoga, nije mario za svoj nastavni rad, pogotovo pred 
kraj života. Tako je započeo proces nestajanja tisućugodišnje tradicije glago- 
ljanja u bogoslužju po biološkim zakonima. Stari su glagoljaši umirali, zbog 
starosti ili pak bolesti napuštali službu, a njihova mjesta u župama, pa i u 
onima u kojima se od pamtivijeka glagoljalo, preuzimali su mladi svećenici 
koji su bogoslužje znali obavljati samo na latinskome. Ovaj proces je bio očit 
već četrdesetih godina XIX. st., a sedamdesetih je bio na vrhuncu. Zaustavit 
će ga tek novi glagoljaški duh u crkvenom i javnom životu što ga je pobudila 
enciklika Grande Munus pape Leona XIII. iz 1880.“" 

Tom enciklikom Papa odobrava uporabu staroslavenskoga jezika u li- 
turgiji uz navođenje riječi pape Ivana VIII. iz poslanice ,,Industriae tuae“ 
koju je godine 880. uputio moravskom knezu Svatopulku i odluke pape Be- 
nedikta XIV. od 25. kolovoza 1754. godine kojom je ozakonio ravnoprav- 
nost uporabe staroslavenskog jezika u bogoslužju s latinskim jezikom. Sve 
je to dalo zamah obnovi glagoljaštva na područjima glagoljaške baštine, ali 
je za političke krugove u Monarhiji djelovalo kao provokacija da su podu- 
zeli korake u njezinu suzbijanju, te su diplomatskim krugovima uspijevali 
ograničavati njezinu uporabu. Priznanje koje je papa Leon XIII. dao sla- 
venskim apostolima svetoj braći Ćirilu i Metodu uvodeći njihov blagdan za 
cijelu Crkvu katoličku, pokrenulo je mnoge inicijative u hrvatskom narodu 
za oživljavanje glagoljice, posebno u Dalmaciji. To se na poseban način 
ističe u proglasu dvanaestorice uglednih svećenika Splitskomakarske bi- 
skupije da latinski jezik u bogoslužju zamjene staroslavenskim, pa progla- 
som pozivaju i ostale svećenike da se pridruže njima i postanu glagoljaši. 

Ovaj novi zamah u obnovi glagoljice, a uz to i sveslavensko hodočašće 
u Rim od 5. do 10. srpnja 1881. godine, uzbunio je duhove u Monarhiji. 


7. MARIJO RELJANOVIĆ, nav. dj., 356-357. 
8. Usp. nav. dj., 362. 

Politički su krugovi u Austro-Ugarskoj vidjeli u obnovi glagoljice i jačanju 
političkog povezivanja slavenskih naroda opasnost za potkopavanje ustro- 
ja Monarhije. Zato su poduzeli diplomatske aktivnosti i praćenje procesa, 
a uslijedili su i pritisci na Svetu Stolicu. Poseban povod za uzbunu bilo 
je dopuštenje koje je biskup Strossmayer prilikom posvete đakovačke ka- 
tedrale 1. listopada 1882. godine tražio od Svete Stolice da u sve crkve 
svoje Bosanskosrijemske biskupije uvede staroslavensko bogoslužje. Tada 
je diplomacija poslala upozorenje Svetoj Stolici da će oni, ukoliko to Papa 
dopusti, priznati okupaciju Rima. Papi je, ipak, bilo stalo do toga da održi 
dobre odnose s posljednjom katoličkom vladalačkom kućom u Europi, pa 
je morao popustiti i obećati kako neće biti nikakvih promjena s tim u svezi 
prije nego li on obavijesti cara i kralja.? 

Sveta je Stolica morala popustiti pod pritiscima Austrije 1 Mađarske, 
barem što se tiče teritorija u sastavu Monarhije. Ali je godine 1887. bilo 
dopušteno glagoljsko bogoslužje malobrojnim katolicima kneževine Crne 
Gore, dakle jedne samostalne države. Papa se Leon XIII. u tom dopuštenju 
poziva na povlasticu koju su davno bili udijelili rimski prvosvećenici da 
se u Barskoj nadbiskupiji katolici u svetoj liturgiji mogu služiti starosla- 
venskim jezikom. To je bio povod za ponovno buđenje nade u hrvatskom 
narodu i među glagoljašima. Kada se uskoro u barskoj katedrali slavila gla- 
goljaška liturgija, nastalo je oduševljenje među hrvatskim glagoljašima koji 
su u ovom znaku vidjeli mogućnost oživljavanja i širenja glagoljaškog bo- 
goslužja u hrvatskome narodu. No, vladajuća oligarhija u Austro-Ugarskoj 
Monarhiji nije mogla blagonaklono promatrati ovo oduševljenje; bojali su 
se da će ovo dopuštenje koje je dano katolicima Crne Gore sada tražiti 1 
drugi. Pa je pod diplomatskim pritiskom apostolski nuncij iz Beča Luigi Ga- 
limberti 12. svibnja 1887. uputio okružnicu biskupima Cislajtanije (austrij- 
skog dijela Monarhije) u kojoj ih upozorava da se povlastica koju je Sveta 
Stolica uputila Crnoj Gori ne smije protegnuti i na njihove biskupije, gdje 
ističe da je ,,Crnoj Gori samo potvrđeno staro dopuštenje, i to na zajedničko 
traženje crkvene i državne vlasti“. Nuncij je naložio ,,biskupima da zabrane 
narodu da šalje takve molbe u Rim“, koje neće biti pozitivno riješene, zato 
što ,,ne postoje jednaki uvjeti u Crnoj Gori i Austro-Ugarskoj Monarhiji“, a 
njima savjetuje da u svojoj razboritosti suzbijaju moguće bune i sprječavaju 
posebno ,katolički tisak koji bi poticao traženje takvog odobrenja.“!? 

To je pismo izazvalo pomutnju među biskupima u Dalmaciji, Hrvat- 
skom primorju i Istri. Neki su biskupi, kao npr. splitski biskup Marko Ka- 


9. Usp. nav. dj., 364. 
10. Usp. nav. dj., 364-365. 

logjera, smatrali da se ta okružnica ni ne odnosi na biskupe Dalmacije, jer 
je glagoljska liturgija tamo postojala stoljećima, dok su drugi opet shvatili 
ovo pismo kao promjenu stava Svete Stolice prema glagoljanju, pa su je 
počeli zabranjivati, npr. biskup u Šibeniku Antun Josip Fosco i zadarski 
nadbiskup Petar Damjan Maupas koji dekretom zabranjuje širenje glagolj- 
skog bogoslužja u Zadarskoj nadbiskupiji.!! 

Izgleda da je Sveta Stolica u nastaloj političkoj i diplomatskoj uzbuni!“ 
morala napraviti neke ustupke koji su vidljivi u odlukama Kongregacije za 
obrede, ali ipak nije potpuno podlegla pritisku iz Beča jer glagoljsko bogo- 
služje nije ukinuto, iako se u odlukama Kongregacije uočava sprječavanje 
njegova širenja. Kako je i u samom narodu u Dalmaciji nastala uzavrela 
situacija, ani sami biskupi nisu u svojim postupcima bili jedinstveni, jer su u 
Rim stizala kontradiktorna izvješća, tako je Sveta Stolica imenovala Stadlera 
povjerenikom za pitanje glagoljice u Dalmaciji, Hrvatskom primorju, Istri i 
Bosni i Hercegovini mimo njihova znanja. Tu, dakle, započinje Stadlerova 
misija koju mu je povjerila Sveta Stolica u svezi s glagoljaškim bogoslužjem. 

Nadbiskup Josip Stadler se prvi put osvrnuo na glagoljicu i glagoljaško 
bogoslužje u pismu od 3. listopada 1882., dakle prve godine nakon dolaska 
u Sarajevo kao mladi sarajevski nadbiskup, a vjerojatno je povod njegovu 
pisanju bila diplomatska uzbuna u Monarhiji koju je izazvalo traženje bi- 
skupa Strossmayera da se u njegovoj biskupiji u svim crkvama uvede staro- 
slavensko bogoslužje. Iz pisma se može iščitati da mladi nadbiskup Stadler 
nema ništa protiv glagoljskog bogoslužja tamo gdje je ono u uporabi, ali 
isto tako izražava mišljenje da ne bi bilo dobro uvoditi slavenski jezik u 
liturgiji gdje ga do tada nije bilo, zato što bi to moglo štetiti svećenicima a i 
vjeri. Svećenici ne bi učili latinski, pa se ne bi mogli služiti latinskim knji- 
gama, te on kao primjer navodi grkokatoličke svećenike koji ne poznaju la- 
tinski jezik i ne mogu čitati latinske knjige. Misli da bi bilo bolje držati po- 
uke narodu na narodnom jeziku, posebno kateheze.!3 Vjerojatno se u tom 
kontekstu vodio i razgovor između njega i don Frane Bulića, koji don Frane 
opisuje u svom prilogu u Spomenici vrhbosanskoj prilikom njihova prvog 


11. Usp. nav. dj., 365. 

12. Tu su se susreli intersi Austro-Ugarske koja je htjela suzbiti širenje staroslaven- 
skog bogoslužja i ruskog utjecaja na slavensku populaciju u Monarhiji, Rusije koja je na 
objavljivenje enciklike pape Leona XIII. 1 na glagoljaštvo gledala kao na katoličku pro- 
pagandu koja teži za povratkom Ruske pravoslavne crkve u krilo Katoličke crkve, zbog 
čega je došlo do zaoštravanja odnosa i s prvoslavnom hijerarhijom u Dalmaciji koji su u 
glagoljici gledali katoličku agitaciju i Strossmayerovu makinaciju, Kraljevine Italije zbog 
neriješenog Rimskog pitanja sa Svetom Stolicom, a i Svete Stolice da sačuva dobre odno- 
se s Austro-Ugarskom, jednom od rijetkih katoličkih sila u Europi. Usp. nav. dj., 367-368. 

13. Usp. Stadlerovo pismu apostolskom nunciju u Beč ,,Arcivescovo Stadler (Nr. 162/ 
Pr) al Nunzio Apostolico“, Archiv Nunziatura Vienna, Vol. 707 A, 460r-462r. 

susreta u Sarajevu 1890., kada je na Stadlerov poziv bio gost u njegovoj 
kući. ,,Odsio sam u Hotel “Europa', pa odmah u pohode pok. nadbiskupu 
Stadleru, koji je stanovao tada do Katedrale u maloj kući nekog Jevrejina. 
I dok se ja s njim razgovarao, moja je prtljaga već bila, po njegovu nalogu, 
ponesena u njegov stan. Bio sam njegov gost puna četiri dana. A svake ve- 
čeri - katkad 1 do kasna - bilo ugodna razgovora o našim kulturnim i crkve- 
nim prilikama i pitanjima, najviše o staroslavenskom i o hrvatskom jeziku 
u službi Božjoj.“!* Čini se da je Stadler prihvatio don Franine argumente u 
prilog glagoljaškog bogoslužja, u čemu su mu od pomoći u raspravi bili i 
kanonici Vrhbosanskog kaptola, posebno mons. Josip Bezić.!5 

Da je Stadler imao jasan stav prema staroslavenskom bogoslužju, vidi 
se i u njegovu pristupu u zalaganju za kršćansko jedinstvo Pravoslavne i 
Katoličke crkve. U tome mu je potporu davao i tadašnji papa Leon XIII. 
(1878.-1903.) koji je osim spomenute enciklike Grande munus (1880.) za 
vrijeme svoga pontifikata objavio još jednu encikliku pod nazivom Satis co- 
gnitum 1896. godine, kao i dva apostolska pisma 1894. godine, Praeclara 
gratulationis i Orientalium dignitas u kojim obrađuje ista pitanja jedinstva 
crkava. Stadler je prihvatio poticaje ovoga velikoga Pape i na teritoriju svoje 
nadbiskupije poduzeo određene korake kao znak dobre volje prema pravo- 
slavnoj braći, te je o tome izvijestio Papu. Papa mu je 12. listopada 1894. 
godine povjerio kao vlastitu zadaću da radi na promicanju jedinstva Crkve. !* 
Naravno, Stadler je ozbiljno shvatio i prihvatio ovaj zadatak, ali nažalost nije 
naišao na dobar prijem kod onih koje je oslovljavao kao braću od nas vjerom 
rastavljenu, kako piše u poslanici koju je objavio u časopisu Balkan kojega 
je pokrenuo s nakanom da preko njega radi na tom kršćanskom jedinstvu. 1? 

Uz to se na njegov poticaj i poziv u sarajevskoj katedrali često služi i gr- 
kokatoličko staroslavensko bogoslužje, posebno za veće svetkovine i nj ego- 
va jubilarna slavlja, a crkvu Sarajevskog bogoslovnog sjemeništa posvećuje 
svetoj braći Ćirilu i Metodu. Sve to govori o njegovu osobnom stavu prema 
ćirilometodskoj baštini i staroslavenskom bogoslužju na našim prostorima. 


II. ,TRIUMVIRI“ U SPAŠAVANJU GLAGOLJICE 


Papa Leon XIII. je u mnogim prilikama pokazao da cijeni nadbiskupa 
Stadlera zbog njegova dubokog i nepomućenog poštovanja prema Petrovu 
nasljedniku 1 Svetoj Stolici. Ta je odanost, kako piše biskup Ratko Perić, ,,za- 


14. BULIĆ, nav. dj., 99. 

15. Usp. nav. dj., 99. 

16. O tome je do sada objavljeno mnogo članaka, a ovdje usp. TOMO VUKŠIĆ, Nad- 
biskup Josip Stadler i Srbi, PAVO JURIŠIĆ (prir.), Josip Stadler. Život i djelo, Studia 
Vrhbosnensia 11, Sarajevo 1999, 351-372. 

17. Usp. Balkan 1/1896, 9-16. 

snovana na uvjerenju da na usta Papina govori Petar, odnosno Krist Gospodin. 
I Sveta je Stolica budno pratila Stadlerove korake, intervenirala gdje je sma- 
trala nužnim, radovala se njegovim pastoralnim, prosvjetnim, graditeljskim 1 
svakovrsnim drugim uspjesima“. !5 A Stadler je sa svoje strane bio odani sin 
Crkve, koji se u krajnjim slučajevima uvijek podvrgavao sudu Svete Stolice, 
pa makar mu koji put taj sud osobno i ne odgovarao. Zato mu je papa Leon 
XIII. i mogao povjeravati delikatne zadatke, kao što je bilo i pitanje glagolji- 
ce i glagoljaštva u hrvatskim zemljama, da ispita stanje i podnese izvješće u 
Rim. Naravno, Stadler se dao na posao koji je trebao biti obavljen u tajnosti 
zbog mogućih opstrukcija i smetnji, bilo iz političkih krugova u Monarhiji ili 
nekih crkvenih krugova u Hrvatskoj koji su bili dezorijentirani pod političkim 
pritiskom ili pod njihovim utjecajem. Naravno, ta je tajnost misije proizvela 
i nekakve sumnje kod pojedinih biskupa. O tom piše don Frane Bulić nadbi- 
skupu Stadleru da ga njegov biskup Nakić već ,,tri godine popriko gleda“, jer 
misli kako je on to radio sve na svoju ruku i da je biskup pisao protiv njega u 
Rim zbog glagoljice.!? 

Sve u svemu, nadbiskup je Stadler izabrao suradnike, vrsne poznavatelje 
glagoljaškog bogoslužja i glagoljice. Prethodno navedeni članci spominju dvo- 
Jicu: don Franu Bulića, svećenika Splitske biskupije i mons. Franju Volarića, 
kanonika Krčke biskupije; dok nadbiskup Stadler u pismu državnom tajniku 
kardinalu Marianu Rampolli spominje trojicu svećenika koje je odabrao za taj 
posao, jednoga za Split i Šibenik, jednoga za Zadar i jednoga sa Istru: ,,Nakon 
što sam primio cijenjeno pismo Vaše Uzoritosti, u kojem je riječ o uporabi 
jezika glagoljice (staroslavenskog) u liturgiji u Dalmaciji, odmah sam sve 
poduzeo da doznam istinu, iako su mi već i samom poznate mnoge stvari. 
Pisao sam na tri vrlo dobre i dobro informirane osobe kojima sam dao iz- 
vrsne upute i podvukao neke točke na koje bi trebali odgovoriti. Jedna će 
mi osoba dati izvješće za biskupiju Split i Šibenik, druga za nadbiskupiju u 
Zadru, a treća za Istru. Savjetovao sam svoj trojici da se prije početka svoga 
posla sastanu i dogovore, kako bi se sve moglo neprimijetno ispitati, te da 
se opet sastanu kad ovaj posao privedu kraju. Nakon svega proslijedit će 
mi odgovor, a ja ću onda, ako Bog da, imati čast odgovoriti na pitanje Vaše 


18. RATKO PERIĆ, Nadbiskup Stadler i Sveta Stolica, P. JURIŠIĆ, nav. dj. 127. 

19. Biskup Nakić ,,od 3 godine ljut je proti meni zbog ovih pitanja, te čujem konfiden- 
cijalno od O. Ivančića, da je proti meni pisao u Rim odnosno na glagolicu, kao da sam ja 
naprtio sam na se ovaj posao, a ne ga drugi naprtili na moja ledja, koja bi se radje uprtila 
u još težu arheologiju. Ta i Vami se je u Zagrebu tužio prigodom Katoličkog Kongresa, da 
ja sve znam ob ovomu pitanju, na što ste mu rekli da znam, a da nesmiem govoriti. Bilo 
je dobro, da mu se reče što se reći moglo, da ne sumnja da mu se kuju urote.“ Pismo don 
Frane Bulića nadbiskupu Stadleru, ANOV, bez oznake broja, godište u arhivu 1903. 

Kanonik Franjo Volarić, ika ot slengacKar boot Prkok 


a Codice Mozee stasa MA 


nadbiskup Josip Stadler MEL Zn i oja 


i don Frane Bulić s e nono Paro 








Uzoritosti“." U dostupnim spisima nisam otkrio o kojem se to svećeniku 
iz Zadarske nadbiskupije radi, ali po svemu sudeći ipak se čini da su posao 
obavljali uglavnom don Frane Bulić 1 preč. Franjo Volarić. Bulić piše o tom: 
»I upogled glagoljice bi sastavljen program radu. Svaki župnik, svaki sve- 
ćenik imao je sub sigillo confessionis sabrati podatke na posebnom arku o 
stanju i porabi staroslavenštine i hrvatskog jezika po Dalmaciji 1 Istri u služ- 
bi Božjoj od najstarijih vremena. Trajalo je ovo sabiranje materijala skoro 


20. ,,Avendo ricevuta la pregiatissima lettera di Vostra Eminenza, la quale tratta 
dell'uso della lingua glagolitica (antico — slava) nella liturgia in Dalmazia, ho subito fatto 
tutto per risapere la verita, benchć io stesso gia so molte cose. Scrissi a tre persone molto 
buone e ben informate, alle quali diedi perfette istruzioni e posi alcuni punti, ai quali de- 
vono rispondere. Una persona mi dara delle relazioni per la diocesi di Spalato e Sebenico, 
Vatra per Varcidiocesi di Zara, la terza per Istria. Diedi il consiglio a tutte tre, di venire 
insieme prima di cominciare il loro affare, e di conferire, come si puo tutto risapere, senza 
che si avverta, e di venire anche allora insieme, quando avranno finito questo affare. Dopo 
tutto questo mi daranno una risposta, ed io avro 1onore, se Dio permette, allora rispondere 
alla domanda di Vostra Eminenza". Archivio Segreto Vaticano Segreteria di Stato /Segr. 
Stato/ (AA.EE.SS.), Pos. 836, Fasc. 375, f. 59rv. 

četiri godine, jer nije stvar poštom hodila, da ne padne u ruke političkih 
vlasti nego osobitim teklićem od župnika do župnika. Gdje je trebalo ra- 
zjašnjenje, kan. Volarić i ja polazili smo na lice mjesta. Lako je bilo meni, 
jer gdje se Don Frane u župama pojavljivao, svatko, pa i vlasti cijenile, da 
se našao koji grčki ili rimski natpis ili koji starinski grob. Teško to hodilo 
kan. Volariću po Istri. Dva puta pao malne u ruke žandarima materijal od 
njega sabran, tako da je Don Frane tada govorio, po onoj sv. Pavla: Cari- 
tas operit multitudinem paccatorum, da Archeologia operit multitudinem 


peccatorum“.?! 


III. STAVOVI ZADARSKOG NADBISKUPA RAJČEVIĆA 
PREMA STADLEROVIM IZVJEŠĆIMA 


Kada je Kongregacija za bogoslužje 5. kolovoza 1898. izdala odredbu 
po kojoj je glagoljica samo povlastica nekih crkava u kojim se glagoljalo 
posljednjih trideset godina, biskupi su bili dužni sačiniti popis tih crka- 
va. Zadarski je nadbiskup Grgur Rajčević 7. ožujka 1899. izdao proglas 
za području svoje nadbiskupije u kojemu izjavljuje kako ni jedna crkva u 
Zadarskoj nadbiskupiji nema ni pravo ni povlasticu staroslavenskog jezika 
u slavljenju mise.?? Uslijedile su reakcije na ovu odluku i zahtjevi koji su 
upućivani Svetoj Stolici da se pravo na glagoljsko bogoslužje prizna čita- 
vom hrvatskom narodu.?> 

Stadler se u nekoliko pisama u Rim osvrnuo na Rajčevićev proglas. 
U jednom pismu piše kako zadarski nadbiskup ne dozvoljava starosla- 
venski jezik u liturgiji da se uliže vladi,** te da je kod njega bilo nekoliko 
svećenika iz Dalmacije koji su mu prenijeli da je u Zadarskoj nadbi- 
skupji glagoljski jezik sigurno u svim župama bio u uporabi.?? Stadler 
u dopisu upućenom 8. listopada 1899. šalje prve informacije o pitanju 
slavenskog bogoslužja, gdje kaže da se u Zadarskoj nadbiskupiji ipak 


21. BULIĆ, nav. dj., 101. 

22. ,,Nec unam in Archidiocesi Jadrensi Parochialem sive Parochialem sive Curatia- 
lem Ecclesiam jus habere ad privilegium lingua paleoslavica missae celebratione utendi“. 
Iz pisma nadbiskupa Stadlera kardinalu Rampolli od 12.1.1900., AA.EE.SS., Austria, Pos. 
836, Fasc. 376, ff. 39r-43r. 

23. Usp. RELJANOVIĆ, nav. dj., 368. 

24. ,,[0 penso, che Parcivescovo di Zara per riguardo al governo cosi faceva, e non ve- 
deva, che lo Spirito Santo a guidato la S. Sede, la quale conservava per secoli la la lingua 
glagolitica.“ AA.EE.SS., Pos. 836, Fasc. 375, f. 59v. 

25. ,Erano da me cinque, sei sacerdoti di Dalmazia e mi raccontavano, che & cosa 
certa, che nell*arcidiocesi di Zara era in uso la lingua glagolitica in tutte le parrocchie, e 
|Parcivescovo di Zara disse, che in nessuna, e cosi č ad un tutto proibita la lingua glagoli- 
tica la, dove era sempre in uso“. /sto, 59rv. 

glagolja. On tu govori i o svećeniku don Ivi Prodanu koji je suspendiran 
zato što je glagoljao.?$ 

Kada je 1899. umro nadbiskup Rajčević, o njemu je tada u službenom 
glasilu Vrhbosanske nadbiskupije Vrhbosni, u studenom, bila objavljena 
osmrtnica.?" Tu je osmrtnicu 27. studenoga 1899. godine splitski biskup Filip 
Franjo Nakić poslao državnom tajniku kardinalu Rampolli u Rim, uz poprat- 
no pismo u kojem piše da je već dva puta o gorućem pitanju (glagoljice) 
uznemiravao Svetu Stolicu, ali sada brani Rajčevića i prebacuje krivnju na 
Stadlera. Nakić kaže da je Stadler ,,dobar i zelozan“ biskup, kojega je sama 
providnost stavila u Bosnu, te da je imao dobru nakanu, ali je pobudio strasti 
koje bi mogle biti na štetu Crkve. Zapravo, razlog njegova pisanja u Rim jest 
reakcija svećenika njegove biskupije na to što nije dozvolio misu na starosla- 
venskom jeziku u crkvi sv. Frane, zbog čega se digla velika hajka na njega, pa 
mu je zato bio kriv Stadler. Nakić u pismu traži zaštitu protiv Vrhbosne.?% A 
12. ožujka 1900., kada su Stadler, Bulić i Volarić bili u Rimu radi glagoljice, 
u vatikanskom arhivskom sažetku o njihovom dolasku nalazi se i zapis izva- 
đen iz prikupljenog mišljenja o dvojici metropolita, zagrebačkom i vrhbosan- 
skom, gdje stoji zabilježeno kako splitski biskup nema povjerenja u Stadlera 
predbacujući mu nestrpljivost.?? 

Apostolski nuncij iz Beča piše Stadleru i traži od njega da povuče ono što 
je napisano u Vrhbosni u osmrtnici o zadarskom nadbiskupu. Nuncij misli 


26. Don Ivo Prodan, svećenik, književnik i novinar, r. 10. prosinca 1852. u Janjini, a 
umro 9. ožujka 1933. u Zadru. Iznimna je osoba u hrvatskoj politici 19. i početkom 20. 
stoljeća, koji je prihvatio pravaštvo kao svoje temeljno političko opredjeljenje, pa je zbog 
toga svoga rada do u novije vrijeme prešućivan u hrvatskoj povijesti. Vidi MARIJAN DI- 
KLIĆ, Don Ivo Prodan, političko djelovanje i parlamentarni rad, Zadar 2003. 

27. Osmrtnica u Vrhbosni glasi: ,,Pod kraj priješnjeg mjeseca nakon težke bolesti pre- 
minuo je u Gospodinu preuzv. gosp. nadbiskup Rajčević u Zadru. Pokojni nadbiskup rodio 
se je godine 1826. u Dubrovniku, a godine 1891. u prosincu bio je posvećen u gorici za 
zadarskog nadbiskupa. Prošle godine proslavio je svečano 5Ogodišnjicu svoga misnikova- 
nja. Kako čitamo, visoki pokojnik ostavio je sve svoje prištede crkvam i javnim zavodom. 
I u nadbiskupa Grgura Rajčevića puno se je bila pouzdavala naša mukotrpna Dalmacija, 
Jedva je čekala, da ga samo nazove svojim drugim Grgurom Ninskim. No inače plemeniti i 
dobri nadbiskup puno se je obazirao na te obzire ljudske, a osobito na one visoke, pa su ga 
ovi baš pri kraju eto života podigli na toli dragu nam u Crkvi svetinju, našu glagoljicu. Nije 
uspio, a možemo se nadati, da će on sad u nebu zajedno sa našimi sv. apoštoli prositi u Boga 
najljepši uspjeh i pobjedu onomu, što su nam sv. Ćiril i Metod stekli i branili a i obranili već 
davnih dana pred namjestnikom Kristovim na zemlji. - R. i. p. !“ Vrhbosna, 22/1999, 353. 

28. Usp. AA.EE.SS., Pos. 836, Fasc. 377, ff. 84v.-87r. 

29. ,,Monsig. Stadler & giunto in Roma, coi Reverendissimi Bulic e Volaric, ed ha con- 
segnato il resto dei documenti, oggi 12 marzo 1900, metendossi a disposizione della S. C. 
dei Riti“. Usp. AA.EE.SS., Pos. 836, Fasc. 377, ff. 10r.-12r. 

da on to nije učinio, ali je odgovoran za ono što je napisano? Stadler nakon 
toga 17. prosinca 1899. šalje pismo državnom tajniku kardinalu Rampolli 
gdje mu govori o osmrtnici, te ga moli da odustane od traženja ispravka, jer 
nadbiskupu neće koristiti a Vrhbosni će štetiti, ali iznosi činjenice koje očito 
govore da je Rajčević bio protiv glagoljice.3! I u pismu od 12. siječnja 1900. 
iznosi stavove pokojnog zadarskog nadbiskupa koji je radio protiv glagolji- 
ce i nije govorio istinu kad je rekao da se u njegovoj nadbiskupiji nigdje ne 
glagolja. Stadler također navodi stavove i drugih biskupa o glagoljici, koji 
su bili suprotni reakcijama pokojnog zadarskog nadbiskupa, kao npr. stavovi 
biskupa kotorskog, dubrovačkog i hvarskog, a on sam u njoj vidi priliku za 
put u traženju jedinstva s pravoslavcima. Zbog svega toga on predlaže da se 
glagoljica sačuva u liturgiji.3? 


IV. IZVJEŠĆE PODNESENO U RIMU 


Stadler šalje 25. veljače 1900. naslovljeno na kardinala Rampollu pismo 
i rezultate istraživanja koje je obavljeno uz pomoć nekoliko svećenika, te 
nakon dugog uvoda donosi popis župa u kojima se glagolja, te traži da se isti 
ritual zadrži u svim župama u kojima je do tada bio u uporabi. 

U već spomenutom dokumentu koji se nalazi u arhivu Vrhbosanskog nad- 
biskupskog ordinarijata u Sarajevu s kasnijim opisom obavljenog posla oko 
glagoljice i njegova predstavljanja u Rimu, kojega je pisao vjerojatno don Fra- 
ne Bulić, donosi se opširno izvješće o tome, pa ga ovdje donosim u cijelosti: 

,Collatis consiliis sa kanonikom Volarićem bi sastavljen iscrpljivi questi- 
onarium na latinskom jeziku na sve župnike po Dalmaciji i Istri, koji sub sigi- 
llo confessionis morali po najboljem znanju i po savjesti odgovoriti pismeno 
na postavljena pitanja o porabi ovoga privilegija u župama. Ozbiljan bi ovaj 
posao. Dopisivanje sa župnicima obavljalo se po osobitomu kuriru, a ne po 
pošti, da ne dozna državna vlast; do potrebe (valjalo je) poći na lice mjesta 
u dotičnoga župnika za bolje obavijesti. Don Frani bi lakši posao. Ta tko će 
misliti, da don Frane Bulić putuje po biskupiji u pitanju glagolice; kamo on 
dođe, mora da je našast koji grčki ili latinski natpis, tako da on tada izbacuje 
krilaticu: archeologia operit multitudinem peccatorum. 

I kada skoro za dvije godine bio skupljen potrebit materijal eto kanoni- 
ka Volarića sa svojim istarskim materijalima u Split, ali ne na konak u don 


30. Usp. Archiv Nunziatura Vienna, Vol. 695, ff. 181.r. 

31. Usp. AA.EE.SS., Pos. 836, Fasc. 376, ff. 10r.-11r. 

32. Usp. AA.EE.SS., Pos. 836, Fasc. 376, ff. 39r.-43r. Vidi i AA.EE.SS., Pos. 836, 
Fasc. 377, ff. 67v.-72v. 

33. Usp. AA.EE.SS., Pos. 836, Fasc. 376, ff. 80r.-88v.; Fasc. 377, f£. 73r.-84r. 

Frane, nedaleko od biskupske palače u gradu, nego u Franjevački samostan 
u Poljudu, a gdje i njega od biskupova sumnjičenja, kamo on i zašto došao, 
spasila arheologija, jer da je došao u Split - reče - don Frani zbog konservira- 
nja nekojih latinskih natpisa u staroj kuli biskupske palače u Krku. 

I kada u Splitu bogati glagoljski materijal svrstan, pregledan, ovi duum- 
viri pro defensione linguae veteroslavicae preko Metkovića i Mostara u Sara- 
jevo, da se na temelju sabranja materijala napišu izvješća Sv. Stolici. Odavle 
don Frane morao na godišnju sjednicu Arheološkog zavoda u Beč te zatim, 
na povratku, svratiti se u Đakovo da uzme u Strossmayera potrebite usmene 
upute i potrebiti novac, u sve hiljadu fiorina, za putovanje u Rim. Zahtijevao 
naime s početka Stadler, da sam don Frane ide (s) ovim materijalom u Rim 
Svetoj Stolici, te mu na ime Strossmayera davao 300 fiorina. Ne htio don 
Frane sam, nego da idu sva trojica - triumviri pro defendenda li/n]gua vete- 
roslavica - u Rim. I bilo je tako. Iz Beča dojurio don Frane u Đakovo, odavle 
na Brod pa dalje sa svoma duumviri kroz Zagreb na Rijeku, odavle u Sv. Petar 
u Kranjskoj, jer se skrivali donekle, pa dalje, što sve don Frane opisao onako 
laganim perom u Spomen-knjizi prilikom otkrića spomenika Strossmayerova 
u Zagreb dne 6. studenoga 1926;** kako naime okolo ponoći projurio kroz 
Vrhpolje, odakle se biskupova kola - ne videći ga da se iskrcao - kući vrati- 
la, kako prenoćio u jednoj gostionici u Vrhpolju, živ se u postelji smrzao pa 
ranim jutrom seoskim slavonskim kolima, ali sa “federsitzom* u Đakovo po 
upute i novac u Strossmayera. 

I friumviri stigoše u marču godine Gospodinove 1900 u Rim na konak u 
Zavod sv. Jeronima. 

Bilo posla i kakva posla u Rimu! Svake malne večeri u posjetima kod 
kardinala, osobito kod Ferrate, Vanutellija, Rampolle. Znao kardinal Ferrata 
pitanje o glagolici bolje negoli sva tri friumvira. Stolovi njegove sobe puni 
knjiga, “novina? o glagolici. Jednu stvar ne znao on: odakle riječ “šćaveto*. A 
kako mu ja rekoh, da je to “Slavetto'", libro per gli Slavi, samo izgovoreno u 
venecijanskom dijalektu, diže ruke k nebu te zavapi: Dio sia benedetto, che 
finalmente abbia compreso, cosa sia questo “šćaveto', a pri izgovoru uhvatio 
se za grkljan, da guturalnim glasom izgovori ovu čudnu riječ. 

Triumviri predali svoj glagoljaški dossier kardinalu Rampolli i skupa se 
u Rimu fotografirali. “Zadnji pobornici glagoljice, reče pri tomu Stadler. “Ne 
će biti tako", odgovori don Frane. I oni izmirili jednom u Zavodu kanonika 
Frischa i kanonika Vitića. Isto izmirili pok. kanonika Perčića s kardinalom 
Parocchijem. Svojatao naime kanonik Perčić neko vlasništvo nad glagoljskim 


34. Spomen-spis prigodom otkrivanja spomenika hrvatskom rodoljubu i narodnom 
prosvjetitelju, uredili S. Rittig i R. Maxiner, Zagreb 1926 (u članku Strossmayer i pitanje 
glagolice i svetojeronimskog zavoda u Rimu 1900., str. 77-79. 

misalom od njega revidiranim, čemu se kardinal Parocchi protivio, te ga na- 
zivao *quel canonico contenzioso'. 

Zadnji memorandum u poslu glagolice bio prilično oštar.* Bilo sve- 
ćenstvu po Dalmaciji dodijalo zanovijetanje državnih vlasti u ovom po- 
gledu. Šiljao se ovaj Memorandum na potpis župama osobitim tekličem, 
a ne državnom poštom. Ovaj posao dugo trajao i ne bio gotov glede pot- 


35. Memorandum je u prvom redu ustajao protiv ograničenja, koja je upotrebi gla- 
goljice nametala odluka SRC od 5. kolovoza 1898 dokazujući: ,,Decretum dd. 5. Augusti 
1898 Sacrae Congregationis periculosissimum esse huic nostro privilegio, quia ex unila- 
teralibus praemissis ad falsas consequentias deductum est, quae intimos sensus croaticae 
nationis directe offunderunt“, i da iz cijeloga niza historijskih premisa ,,clare patet postre- 
mum S. Rituum Congregationis Decretum dd. 5. Augusti 1898 in manifesta contradictione 
esse cum anterioribus enuntiationibus et Decretis, immo Constitutionibus Romanorum 
Pontificium. Dum enim hae privilegio totius nationis loquuntur, ecretum illud liturgiam 
slavo-romanum “privilegium certis inhaerens ecclesiis* vocat“. 

Bulić dalje dokazuje, da je to pravo koje pripada cijelom našem narodu, a ne samo ne- 
kim njegovim područjima. ,,Factum est enim, quod fines isti omnibus temporibus iidem non 
fuerint, immo semper instabiles et mutabiles prouti temporum, locorum et personarum rati- 
ones permitterent, et inimicorum linguae paleoslavicae persecuto vel urgeret vel remitteret. 
Verum in ipsa hac mutabilitate et instabilitate documentum maximum habemus, privilegio 
hoc totam universamque nationem de iure usam esse“, te poslije navoda, da ,,non solum 
lingua slavica, quam litteralem appellant, Pontificia auctoritate introducta“, resignirano do- 
daje: ,, Nunc conspiciuntur tantum reliquiae reliquiarum splendoris! Quinimo mirandum est, 
quae infesta sunt tempora, si nunc etiam (sc. lingua paleoslavica) in hoc restrictiori ambitu 
servetur. Nam illi, quorum munus erat hoc privilegium ad religionis catholicae iiae slavico- 
romanae, simul est faustum omen, quod superatis periculis, mutatis temporibus, faventibus 
circumstantiis persecutorum linquae paleoslavicae, ne crimninatores videamur. 

Quapropter nil mirum, si nunc temporis in provinciis Croatia (exceptione facta dioe- 
ceseos Segniensis), Slavonia, Bosnia et Hercegowina nullus adsit sacerdos, qui Missam 
paleoslavica lingua legat. In Dalmatia vero in aliquibus dioecesibus porsus extincta est, 
in alliis extinguintur, instigante nefasta Diplomatia, quae etiam liturgia veteroslavica 
phantasma quoddam pertimescendum et omnibus modis et viis exttirpandum sibi pro- 
posuit. Ata cantus Epistolae et Evangelii in lingua vulgari ubique vigentis liturgiae sla- 
vico-romanae, simul est faustum omen, quod superatis periculis, mutatis temporibus, 
faventibus circumstantiis et delestis phantsmatibus, a politicis viris excogitatis, natio 
nostra iterum sua lingua ubique sicut et prius, praeconia Deo canere et Missam propria 
lingua audire valebit.“ 

Na kraju Memoranduma traži od pape: ,,1. ut suprema apostolica Tua auctoritate de- 
cretum S.R.C. dd. 5. Augusti 1898 abrogare digneris atque 

2. sancire, ut tota nostra croatica natio, sicut jam ab initio accepit, ita et nunc absque 
ulla restrictione liturgia slavico-romana pacifice frui et uti queat, necnon 

3. ut Rituale quoque croaticum et Evangelistarium croaticum in omnes nostras eccle- 
sias resumantur.“ 

Vatikan je međutim ostao kod svojih ograničenja, pa ih i ponovno potvrdio odlukama 
SRC i SCC iz god. 1906, 1909 i 1912. Tek godine 1921 dopušteno je izdavanje rituala na 
narodnom jeziku, što je dovelo do njegova štampanja 1929. 

pisa ni u ožujku god. 1900., kada deputacija friumvira pošla u Rim, da i 
ovo odnese Sv. Stolici. Njegovu izrudžbu javio ja jedne večeri kardinalu 
Rampolli, a međuto dao mu prepis istoga štampan na čitanje. “E molto 
forte questa Memoria', reče mi kardinal Rampolla, iza kako ju je pročitao. 
“E com' &, che si scrive in questi termini molto forti, quando la Santa Sede 
ha iniziato l'azione Stadler, per conoscere il vero statto della cose - * Ja 
sam sastavio, rekoh Rampolli ovaj Memorandum, ali prije nego počela 
akcija Stadler - Bulić - Volarić, te on dugo vremena kolao po Dalmaciji na 
potpise, te ga prestigla akcija Stadler. Ali ako Memoria, nastavih ja, ovako 
pisana ima škoditi stvari, ja sam spravan da ju, kada do tri četiri dana iz 
Splita stigne - a ja međuto pošao u Monte Cassino - uništim, sažgaem, a 
dalmatinskom kleru rečem, da je ona “andata alla sua destinazione'. Za- 
misli se malko kardinal Rampolla te prevrtvši dva tri puta rukama ispod 
stola, što češće činio, reče: Ne, ne, Svetoj Stolici stoji dobro znati, koje je 
raspoloženje bilo među klerom dalmatinskim glede glagolice prije akcije 
Stadler. Nego, da se vi do mene ne mučite, predat ćete ju, kada stigne 
mojemu tajniku Cavagnisu.?$ 

Kada jednom ja u pok. splitskog biskupa Nakića za neke posle, on uzrujan 
i ljut reče mi, da je doznao za neki memorandum u Rim sa strane svećenika 
biskupije u poslu glagolice 1 to preko glave biskupa; da su dapače jednom če- 
tvorica župnika na okupu potpisala na ovaj memorandum i čitavši ga, kada 
vidila da sam ja prvi (t.j. don Frane Bulić) potpisan ... A kada mu ja posve kon- 
fidencijalno ispripovjedih, što se s onim Memorandumom dogodilo ... nego eto 
ja po običaju daleko zastranio i treba da se vratim akciji friumvira, koja je u 
onaj čas mnogo nade davala, da će se pitanje slavenskoga bogoslužja riješiti... 
te su se nade ponovile g. 1935, kada je nacrtu “Konkordata između Sv. Stolice 
i Kraljevine Jugoslavije' od 25. VII bio dodan posebni dodatak *o narodnom 
jeziku i glagoljici u bogoslužju* potpisan od drž. tajnika Pacellija (kasnije 
pape Pija XII), u kojem je pisalo ovo: Što se tiče rasprostiranja glagoljice, 
Sveta Stolica se ne protivi, da u župama slavenskog jezika biskupi u skladu sa 
svojom savješću i mudrošću mogu dopuštati upotrebu staroslavenskog jezika 
u svetoj misi tamo, gdje to odgovara jednodušnoj želji vjernika. Biskupi će o 
tome svaki put obavijestiti Svetu Stolicu. 

Nezavisno od toga, pjevane mise na glagoljici dopuštaju se u crkvama 
Kraljevine Jugoslavije na praznik sv. Ćirila i Metodija, pa i ako je on odlo- 
žen za narednu nedjelju, pod uslovom, da svećenik, koji služi misu, i pjevači 
dovoljno poznaju taj jezik.? Kao što je poznato, potpisivanje toga konkordata 
bilo je spriječeno, i te su koncesije ostale samo na papiru. 


36. Cavagnis je kasnije postao kardinal. 

... Iriumvirat za glagolicu bio jednom primljen u podužu audijenciju od 
pape Lava XIII., koji je htio biti o svemu točno obaviješćen. I bio obavije- 
šćen. Kanda vidim sada ovoga starca - vere venerabilis senex -, kako pita, 
kako odgovara, kako o glagolici kaže, da su liturgični razni jezici “un decoro 
per la Chiesa? ...“9" 

Nažalost, optimizam s kojim su nadbiskup Stadler, don Frane Bulić i 
kanonik Volarić pošli u Rim, nije sasvim urodio željenim plodom u svim 
točkama onoga što je bila želja hrvatskog naroda. Glagoljica je, istina, sa- 
čuvana u onim mjestima gdje se glagoljalo, ali su ipak odluke o njezinu 
ograničavanju potvrđivane iz Rima 1 1906., 1909. 1 1912., da bi tek 1921. 
bilo dopušteno izdavanje rituala o čijoj pripremi govori ranija korespon- 
dencija između nadbiskupa Stadlera i don Frane Bulića. Ritual je tiskan 
tek 1929. godine. 


ZAKLJUČAK 


U vrtlogu događaja koje je pokranula enciklika pape Leona XIII. 
Grande munus iz 1880. godine i političkih pritisaka koje je pokrenula au- 
strougarska diplomacija zbog probuđene nade o oživljavanju glagoljice 1 
staroslavenskog bogoslužja u hrvatskim zemljama, uloga vrhbosanskog 
nadbiskupa Josipa Stadlera bila je mnogo veća od onoga značaja koji joj 
je bio pridavan u kasnijim prikazima borbe za glagoljicu u ovom vreme- 
nu. Splitski svećenik i znameniti arheolog don Frane Bulić sedamnaest 
godina nakon Stadlerove smrti piše kako se ovom nadbiskupu vrhbo- 
sanskom u mnogočemu činila nepravda, pa tako i u pitanju glagoljice. 
Mnogo se toga željelo i mnogo poduzelo u oživljavanju glagoljice i nje- 
zina proširenja u hrvatskom narodu, a sve se nije ni moglo postići zbog 
velikog pritiska sa strane vladajućih krugova u Monarhiji, koji su u gla- 
goljici i oživljavanju staroslavenskog bogoslužja gledali potkopavanje 
dualističkog ustroja Monarhije i slavenofilsku propagandu. U liberalnim 
se listovima za neuspjehe prebacivala krivnja na Stadlera, a malo se tko 
zdušno založio i izložio kao Sluga Božji Josip Stadler koji je opet imao 
svestranu potporu đakovačkoga biskupa Josipa Juraja Strossmayera, ali 
i vrsne suradnike i dobre svećenike kao što su bili don Frane Bulić 1 ka- 
nonik krčke biskupije mons. Franjo Volarić. Ova dvojica su u ovom radu 
imali mnogo posla i muke, te su podnijeli veliku žrtvu, što se vidi iz pi- 
sama don Frane Bulića koja je pisao Stadleru, a i njegovih kasnijih spisa 
u svezi s glagoljicom. Njihova je misija bila obavijena tajnošću, a sve to 


37. Priloženo uz pismo don Frane Bulića u fascikli korespondencije Dr. I. Šarića. 
ANOV, Varia. 

zbog mogućih političkih utjecaja i mogućih smetnji u svom radu koje su 
im mogle praviti državne vlasti u njihovu snimanju stanja i dostavljanja 
izvješća Svetoj Stolici. 

Iako stvar glagoljice nije u Rimu riješena na najpovoljniji način za hr- 
vatski narod, ali je ipak osiguran prostor za njezino očuvanje tamo gdje 
je bila u uporabi. Na strani glagoljaške baštine sigurno su bile i simpatije 
pape Leona XIII., jer je na ovo bogoslužje gledao kao ,,ukras Crkve“, ali 
radi mira u nepovoljnim vremenima pravljeni su prema nekim političkim 
silama moći neki ustupci koji nisu išli sasvim u prilog glagoljici. Ipak ovaj 
Papa nije dopustio da se s ovom hrvatskom baštinom dogodi ono što su 
njezini protivnici željeli, da je nestane, nego je on ovo starohrvatsko bogo- 
služje očuvao od nasrtaja austrougarske diplomacije, iako u ovako ograni- 
čavajućem obliku kako su je dopuštale odluke Kongregacije za bogoslužje. 

SUMMARY - SAŽETAK 


THE LAST DEFENDERS OF THE GLAGOLITHIC ALPHABET 


In the whirlwind of events which were set in motion by the encyclical letter 
of Pope Leon XIII Grande munus from 1880 and political pressure which was 
initiated by the Austro-Hungarian diplomacy and resulted in the arousal of expec- 
tation for the revival of the Glagolithic alphabet and old Slavic liturgy in Croatian 
provinces, the role of Vrhbosnian Archbishop Josip Stadler was much greater than 
the role of those subsequent defenders of the Glagolithic alphabet in that period. 

Seventeen years after Stadler's death, a priest from Split and famous archeo- 
logist Don Frane Bulić, writes how the Vrhbosnian Archbishop was subjected to a 
great deal of injustice, which impacted on the question of the Glagolithic alphabet. 
There was considerable desire and efforts to revive and spread the Glagolithic alp- 
habet amongst Croatian people, but it was not fully attainable due to huge pressure 
from the governing circles in the Monarchy, who saw the revival of the Glagolit- 
hic alphabet and the old Slavic liturgy as undermining the dualistic system of the 
Monarchy and as the Slavic propaganda. In leftwing newspapers the blame for the 
lack of success was directed at Stadler, yet very few displayed such wholehearted 
commitment and effort as God's servant Josip Stadler who again had full support 
from Bishop Josip Juraj Strossmayer from Đakovo, but also competent associates 
and good priests such as Don Frane Bulić and Dean of Krk diocese Mons. Franjo 
Volarić; they endured a great deal of sacrifice, which is evident in the letters of 
Don Frane Bulić who he wrote to Stadler and also in his later writings regarding 
the Glagolithic alphabet. Their mission was wrapped in secrecy due to possible 
political influences and obstructions to their work from government authorities in 
their recording of the circumstances and their reporting to the Holy See. 

Even though the matter of the Glagolithic alphabet was not solved in Rome 
in the most favourable manner for Croatian people, at least its preservation where 
in use was assured. Pope Leon XIII was sympathetic towards the heritage of the 
Glagolithic alphabet because he saw it as “adorning the Church"; even if the con- 
cessions were made due to the activity of the Austro-Hungarian diplomacy, in its 
restricted form as permitted by the Congregation for Liturgy the Glagolithic has 
been maintained. 

